Det er vanskelig å få oversikt over hva som egentlig er hovedgården, når det gjelder Lille Ekeberg. Her er mange navn og matrikkelnumre å forholde seg til. Ved utskilling av parter er det i blant sånn at den fradelte part er hovedbølet. Dette er forvirrende. Uansett ymse varianter av eiendomsnavn, matrikkelnumre, løpenumre, gårdsnumre, bruksnumre og fradelinger/utskillnger, er det ikke utenkelig at området der dagens våningshus på Lille Ekeberg gård står (barnehagen), er det opprinnelige hovedbølet på Munkehagen. At gården fra gammelt av het Lille Ekeberg, er heller ikke utenkelig. Navnet kan representere et eldre lag en Munkehagen-navnet. Navnet Lille Ekeberg opptrer i kildene tilbake til 1666, altså tre år etter at navnet Munkehagen nevnes første gang. I Biskop Eysteins jordebok fra ca. 1390 opplyses det at Oslos bispestol eide åtte hæfsæler i to stuer (gårder) i Ekeberg. Kanskje er den ene Lille Ekeberg.